Z A K L J U Č C I

sa 19. sjednice Zajedničkog povjerenstva za tumačenje Kolektivnog ugovora za djelatnost zdravstva i zdravstvenog osiguranja

održane 9. srpnja 2021. godine

*Upit*

*Na koji dodatak za uvjete rada imaju pravo medicinske sestre zaposlene u poliklinikama?*

**Zaključak broj 66:**

**Medicinske sestre zaposlene u poliklinici imaju pravo na dodatak od 11% od osnovne plaće temeljem posebnih uvjeta rada te 8% od osnovne plaće za iznimnu odgovornost za život i zdravlje ljudi.**

*Upit*

*Odnosi li se odredba da radnik ima pravo na plaćeni dopust od 3 radna dana tijekom jedne kalendarske godine u slučaju sudjelovanja na sindikalnim susretima i slično, samo na sudjelovanje na sindikalnim susretima u zdravstvu ili je moguće dobiti plaćeni dopust i za sudjelovanje na sindikalnim susretima u organizaciji sindikata iz bilo koje druge djelatnosti?*

**Zaključak broj 67:**

**Odredba članka 36. stavka 1. podstavka 10. Kolektivnog ugovora odnosi se na sudjelovanje na sindikalnim susretima u djelatnosti zdravstva i zdravstvenog osiguranja.**

*Upit*

*Moli se tumačenje pojma samohrani roditelj u smislu odredbe članka 59. stavka 3 Kolektivnog ugovora*

**Zaključak broj 68:**

**Radnike 5 godina pred starosnu mirovinu, roditelja s malim djetetom do tri godine starosti i samohranog roditelja ne može se rasporediti u rad noću, dežurstvo i pripravnost bez njihovog pristanka.**

**U smislu ove odredbe, a sukladno Zakonu o socijalnoj skrbi, pod terminom „samohrani roditelj“ smatra se roditelj koji sam skrbi za svoje dijete i uzdržava ga.“**

*Upit*

*Moli se tumačenje o ostvarivanju prava na dodatak na plaću za zamjenu odsutnog radnika na radnom mjestu više složenosti poslova ili težih uvjeta rada.*

**Zaključak broj 69:**

**Ako radnik radi zamjene odsutnog radnika po pisanom nalogu poslodavca obavlja poslove više složenosti ili težih uvjeta rada od poslova svog radnog mjesta, za vrijeme obavljanja poslova odsutnog radnika, za odrađene sate isplaćuje mu se plaća u visini plaće radnog mjesta kojeg obavlja po pisanom nalogu poslodavca, neovisno o vremenu trajanja zamjene.**

*Upit*

*Moli se tumačenje je li člankom 39. Kolektivnog ugovora određena obveza poslodavca da osigura sredstva za edukaciju radnika zbog obveznog kontinuiranog usavršavanja radi stjecanja ili obnove odobrenja za samostalan rad, odnosno da radniku plati troškove edukacije na koju se radnik prijavi radi obnove licence.*

**Zaključak broj 70:**

**Poslodavac osigurava sredstva za edukaciju radnika na temelju usuglašenih interesa poslodavca i radnika. Za potrebe edukacije u tuzemstvu zbog obveznog kontinuiranog usavršavanja radi stjecanja ili obnove odobrenja za samostalan rad, sukladno članku 38. Kolektivnog ugovora, uz ispunjenje uvjeta iz članka 39. stavka 1., radniku će se osigurati plaćeni dopust, kotizacija, putni troškovi i troškovi smještaja.**

*Upit*

*Mogu li medicinske sestre koje imaju tjelesno oštećenje i pravo na dodatne dane godišnjeg odmora prema posebnim socijalnim uvjetima isto pravo iskoristiti kada dosegnu 30 dana (članak 33. stavak 1. podstavak c), stavak 2. i 3.)*

**Zaključak broj 71:**

**Ukupno trajanje godišnjeg odmora za sve radnike u djelatnosti zdravstva i zdravstvenog osiguranja ne može iznositi više od 30 radnih dana bez obzira što je zbroj dana godišnjeg odmora prema utvrđenim kriterijima veći od 30 dana. Iznimno, radniku koji radi na poslovima iz članka 33. stavka 1. podstavka e), slijepom radniku i darivatelju parenhimnih organa, pripada pravo na godišnji odmor za svaku kalendarsku godinu u trajanju od najviše 35 radnih dana.**

*Upit*

*Mogu li medicinske sestre zaposlene na Zavodu za plastičnu, rekonstrukcijsku i estetsku kirurgiju i opekline ostvariti pravo na uvećanje plaće s osnova posebnih uvjeta rada od 23%?*

**Zaključak broj 72:**

**Sukladno Kolektivnom ugovoru, medicinske sestre zaposlene na Zavodu za plastičnu, rekonstrukcijsku i estetsku kirurgiju i opekline ostvaraju pravo na uvećanje plaće s osnova posebnih uvjeta rada kao medicinske sestre – medicinski tehničari na bolničkim odjelima.**

*Upit*

*Moli se tumačenje može li se istu osobu zaposliti na 60 dana do objave natječaja na različita radna mjesta?*

**Zaključak broj 73:**

**Raspisivanje javnog natječaja sukladno članku 27. nije potrebno za sklapanje ugovora o radu na određeno vrijeme zbog zamjene kada obavljanje posla ne trpi odgodu, do zasnivanja radnog odnosa na temelju natječaja ali ne dulje od 60 dana.**

*Upit*

*Moli se tumačenje ostvaruje li radnik pravo na tjedni odmor ako je radio svih 7 dana u tjednu (što je iznimka, a ne pravilo) te ostvario pravo na prekovremene sate za taj rad vikendom, ako da radi li se o jednom danu ili više dana?*

**Zaključak broj 74:**

**Ako je zaposleniku umjesto tjednog odmora kojeg nije koristio ili ga je koristio u kraćem trajanju osigurano korištenje neiskorištenog tjednog odmora, zaposlenik nema pravo na uvećanje plaće s osnove prekovremenog rada, već samo na uvećanje osnovne plaće s osnove rada subotom (25%) ili nedjeljom (35%). (171/19 TKU od 11. prosinca 2019.)**

*Upit*

*Koliki dodatak na uvjete rada ostvaruje spremačica koja radi na odjelu transfuzije cijelo radno vrijeme?*

**Zaključak broj 75:**

**Spremačica na odjelu transfuzije u bolnici ostvaruje pravo na 14% od osnovne plaće s osnova posebnih uvjeta rada.**

*Upit*

*Moli se tumačenje može li poslodavac kod kojeg je radno vrijeme organizirano kao rad u turnusu nametnuti radniku radni dan u trajanju primjerice 4 sata u slučaju da radniku nedostaje 4 sata za popunjenje mjesečne satnice.*

**Zaključak broj 76:**

**Radom u turnusu smatra se rad radnika prema utvrđenom rasporedu radnog vremena poslodavca koji radnik obavlja naizmjenično tijekom tjedna ili mjeseca po 12 sati dnevno u ciklusima 12 – 24 – 12 – 48. Stoga, rad u turnusu treba se odvijati sukladno Kolektivnom ugovoru u trajanju kako je navedeno predmetnim člankom.**

*Upit*

*Koliki dodatak na uvjete rada ima logoped zaposlen u Općoj bolnici u ustrojstvenoj jedinici Odjela za pedijatriju?*

**Zaključak broj 77:**

**Logoped u bolnici, ako obavlja zdravstvenu djelatnost u procesu dijagnostike i liječenja, ostvaruje pravo na dodatak za posebne uvjete rada od 19% od osnovne plaće kao zdravstveni radnik bez specijalizacije u bolnici.**